IATA ชี้ปีหน้า “สายการบิน” ทั่วโลก ขาดทุนเหลือ 1.2 หมื่นล้านดอลล์ รับภาคธุรกิจเริ่มฟื้น  
IATA ชี้ปีหน้า สายการบินทั่วโลก ขาดทุนเหลือ 1.2 หมื่นล้านดอลล์ หากมีการยกเลิกมาตรการควบคุมการเดินทางระหว่างประเทศเพื่อสกัดการระบาดของโรคโควิด-19 นั้น เป็นปัจจัยกระตุ้นให้ประชาชนเพิ่มการจองเที่ยวบิน และคาดอุตสาหกรรมสายการบินจะสามารถกลับมาทำกำไรได้อีกครั้งในปี 2566
5 ต.ค. 2564

ผู้สื่อข่าวรายงานว่า วันนี้ (5 ต.ค. 2564) สมาคมการขนส่งทางอากาศระหว่างประเทศ หรือ IATA ระบุ คาดการณ์ว่า อุตสาหกรรมสายการบินทั่วโลกจะขาดทุนเกือบ 1.2 หมื่นล้านดอลลาร์ในปี 2565 โดยขาดทุนลดลง 78% จากยอดขาดทุนของปีนี้ แต่อย่างไรก็ตามเชื่อว่าธุรกิจสายการบินยังคงฟื้นตัวอย่างเชื่องช้าจากผลกระทบของโรคโควิด-19 ระบาดอยู่
ทั้งนี้ IATA ซึ่งเป็นตัวแทนของสายการบินเกือบ 300 แห่งซึ่งมีการดำเนินงานในอัตราส่วนกว่า 80% ของการเดินทางทางอากาศทั่วโลกนั้น ยังคาดการณ์ด้วยว่าในปี 2564 สายการบินทั่วโลกจะขาดทุนรวมกันทั้งสิ้น 5.18 หมื่นล้านดอลลาร์ ซึ่งมากกว่าที่คาดการณ์ไว้ในเบื้องต้นที่ระดับ 4.77 หมื่นล้านดอลลาร์
ส่วนในปี 2563 ที่ผ่านมา ภาพรวมสายการบินทั่วโลกขาดทุนสุทธิ 1.377 แสนล้านดอลลาร์ ซึ่งมากกว่าที่ทาง IATA คาดการณ์ไว้ที่ระดับ 1.264 แสนล้านดอลลาร์
“เราได้ผ่านจุดวิกฤตที่รุนแรงที่สุดมาแล้ว อย่างไรก็ดี แม้ว่าสถานการณ์ร้ายแรงยังไม่หมดไป แต่อุตสาหกรรมสายการบินยังคงมีโอกาสที่จะฟื้นตัว “ นายวิลลี วอล์ช ผู้อำนวยการ IATA กล่าว
นอกจากนี้ IATA คาดการณ์ว่า อุตสาหกรรมสายการบินจะสามารถกลับมาทำกำไรได้อีกครั้งในปี 2566 และคาดว่าจำนวนผู้โดยสารทั่วโลกจะเพิ่มขึ้นแตะระดับ 3.4 พันล้านคนในปี 2565 จากปี 2564 ที่ระดับ 2.3 พันล้านคน
ขณะเดียวกันนายวอล์ชยังกล่าวด้วยว่า การยกเลิกมาตรการควบคุมการเดินทางระหว่างประเทศเพื่อสกัดการระบาดของโรคโควิด-19 นั้น จะเป็นปัจจัยกระตุ้นให้ประชาชนเพิ่มการจองเที่ยวบิน
 
 